醉書秦望山石壁
作者：陸游
朝代：宋

paragraphs: 秋雨初霽開長空，夜天無雲吐白虹。
擘波浴海出日月，破山卷地驅雷風。
崐崘黄流瀉浩浩，太華巨掌摩穹穹。
平生所懷正如此，拜賜虚皇稱放翁。
放翁七十飲千鍾，耳目未廢頭未童。
向来楚漢何足道，真覺萬古無英雄。
行窮禹迹亦安往，聊借曠快洗我胸。
濤瀾屢犯蛟鰐怒，澗谷或與精靈逢。
黄金鑄就決河塞，俘獻頡利長安宫。
不如醉筆掃青嶂，入石一寸豪健驚天公。